Talous- ja sosiaalikomitean lausunto aiheesta "Ehdotus neuvoston päätökseksi yhteisön tilasto-ohjelmasta vuosiksi 1998 2002"

(98/C 235/14)

Neuvosto päätti 31. maaliskuuta 1998 Euroopan yhteisön perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut talous-, raha- ja valuutta-asiain jaosto antoi lausuntonsa 12. toukokuuta 1998. Esittelijä oli Vasco Cal.

Talous- ja sosiaalikomitea hyväksyi 27. 28. toukokuuta 1998 pitämässään 355. täysistunnossa (toukokuun 27. päivän kokouksessa) seuraavan lausunnon. Äänestyksessä annettiin 118 ääntä puolesta viiden pidättyessä äänestämästä.

1. Johdanto

1.1. Komissio esittelee ehdotuksessaan Eurostatin laatiman viidennen viisivuotisohjelmansa. Neuvoston yhteisön tilastoista antaman asetuksen (EY) N:o 322/97 3 artiklan 1 kohdan mukaan ohjelma edellyttää neuvoston päätöstä. Asetuksessa (EY) N:o 322/97 säädetään, että yhteisöllä on politiikkojensa muotoilemiseksi, soveltamiseksi, seuraamiseksi ja arvioimiseksi oltava hyvissä ajoin käytettävissään mahdollisimman tehokkaasti tuotettuja jäsenvaltioiden kesken vertailukelpoisia, ajantasaisia, luotettavia ja relevantteja tilastotietoja.

1.2. Neuvoston asetus (EY) N:o 322/97 edellyttää sellaisen tilasto-ohjelman laadintaa yhteisölle, jossa määritellään lähestymistavat, pääasialliset alat ja suunniteltujen toimenpiteiden tavoitteet enintään viiden vuoden ajaksi. Komissio pyrkii esillä olevassa ohjelmassa ensinnäkin jatkuvuuteen eli "varmistamaan korkealaatuisen tilastopalvelun Euroopan unionissa" vastaamalla kolmeen haasteeseen: tilastotietojen tuottaminen yhteisön politiikkojen tarpeisiin, Eurostatin ja jäsenvaltioiden tilastokeskusten (jotka yhdessä muodostavat yhteisön tilastojärjestelmä SSC:n, le système statistique communautaire) välisen yhteistyön tehostaminen sekä ensisijaisten tavoitteiden vahvistaminen.

1.3. Komissio jakaa ensisijaiset tavoitteet neljään luokkaan:

yhteisön poliittiset painotukset;

suuret tilasto- tai infrastruktuurihankkeet;

nykyisiä politiikan tarpeita tukevan järjestelmän säilyttäminen ja kehittäminen;

muut tarvittavat tilastolliset indikaattorit.

1.4. Ohjelmaan arvioidaan tarvittavan budjettivaroja 83 95 miljoonaa ecua vuodessa.

1.5. Ohjelmassa määritellään suunnitellut toimet seuraavilla pääaloilla:

tavaroiden vapaa liikkuvuus;

maatalous;

henkilöiden, palvelujen ja pääomien vapaa liikkuvuus;

liikenne;

kilpailua, verotusta ja lainsäädännön lähentämistä koskevat yhteiset säännöt;

talous- ja rahapolitiikka;

yhteinen kauppapolitiikka;

sosiaalipolitiikka, koulutus, ammatillinen koulutus ja nuoriso;

kulttuuri;

kansanterveys;

kuluttajansuoja;

Euroopan laajuiset verkot;

teollisuus;

taloudellinen ja sosiaalinen yhteenkuuluvuus;

tutkimus ja teknologinen kehittäminen;

ympäristö;

kehitysyhteistyö;

yhteisön tilastotyöt, jotka eivät kuulu perustamissopimuksen osastoihin.

1.6. Luettelo on laadittu Euroopan yhteisön perustamissopimuksessa käytettyjen otsikoiden mukaan asettamatta aloja tärkeysjärjestykseen. Komissio asettaa kuitenkin omat painopisteensä, jotka ovat:

talous- ja rahaliitto;

kilpailukyky, kasvu ja työllisyys;

Euroopan unionin laajentuminen.

1.7. Lopuksi komissio ilmoittaa kunkin tilastoitavan pääalan kohdalla painopisteiden lisäksi Eurostatin tilastotyöt, jotka ovat resurssien rajallisuuden vuoksi myöhässä tai siirtyneet.

2. Komitean aiemmat lausunnot

2.1. Komitea antoi huhtikuussa 1994 () lausunnon komission ehdotuksesta, joka johti 17. helmikuuta 1997 () annettuun neuvoston asetukseen yhteisön tilastoista. Neuvosto käytti siis lähes kolme vuotta päätöksen tekemiseen tästä tärkeästä asiasta. Komitea ei esittänyt komission ehdotukseen periaatteellisia varauksia.

2.2. Komitea antoi marraskuussa 1992 lausunnon liittyen mm. aiheeseen "Ehdotus neuvoston päätökseksi yhteisön ensisijaisten toimien puiteohjelmasta tilastoinnin alalla vuosiksi 1993-1997" (). Lausunnossa todettiin, että poliittisten ja menetelmiin liittyvien painopisteiden välillä on tietty epätasapaino. Lausunnossa esitettiin "jäsenvaltioiden tilastointijärjestelmien tuotantokyvyn lähentämistä mahdollisimman korkealla tasolla". Lausunnossa epäiltiin myös komission "kunnianhimoisen" ohjelman toteuttamismahdollisuuksia.

3. Yleistä

3.1. Talous- ja sosiaalikomitea esittää tyytyväisyytensä siitä, että sille on tarjottu mahdollisuus lausua mielipiteensä yhteisön viidennestä tilasto-ohjelmasta. Komitea huomaa jokapäiväisessä työssään, kuinka hyödyllinen hyvin varustettu ja tehokas tilastointijärjestelmä on niin yhteisö- kuin jäsenvaltiotasolla. Komitea ei aio tässä lausunnossa käsitellä tällaiselta järjestelmältä vaadittavia perusominaisuuksia. Niitä käsitellään tyhjentävästi neuvoston asetuksessa (EY) N:o 322/97 ja lausunnossa, jonka komitea on antanut asetusta koskevasta komission ehdotuksesta. Komitea kuitenkin korostaa, että Euroopan unioni tarvitsee riittävän itsenäisen ja tarkoituksenmukaisesti rahoitetun tilastointijärjestelmän.

3.2. Komitea katsoo, että komissio tekee käsiteltävänä olevassa ehdotuksessa riittävän selkeän eron menetelmien ja yhteisön politiikkojen tukemiseksi tehtävien toimien välillä. Komitea on kuitenkin sitä mieltä, että Euroopan unioni ei ole tähän mennessä edistynyt riittävästi jäsenvaltioiden tilastointijärjestelmien harmonisoinnissa. Yleisesti on todettavissa, että yhteisön tilastojen harmonisointi tapahtuu vastaavien yhteisöpolitiikkojen määrittelyn ja alullepanon jälkeen.

3.3. Komitea pitää erityisen valitettavana sitä, että jäsenvaltioiden tilastokeskukset levittävät edelleen täysin vertailukelvottomia tilastoja, vaikka Eurostatille on pyritty antamaan vertailun tekemiseksi vaadittavat tiedot. Tämä ongelma koskettaa etenkin työllisyyteen ja työttömyyteen liittyviä tilastoja. Tilastojen keruu jäsenvaltioissa perustuu liian usein tilastojen keruusta yhteisötasolla sovittujen harmonisoitujen sääntöjen erilaiseen tulkintaan. Tämä voi johtaa syrjintään yhteisöpolitiikkojen soveltamisessa.

3.4. Komitea suhtautuu myönteisesti komission valitsemiin painopistealoihin ottaen huomioon Eurostatille myönnetyt riittämättömät budjettivarat. Se kehottaa kuitenkin lisäämään taloudellisen ja sosiaalisen yhteenkuuluvuuden päätösehdotuksen 2 artiklassa mainittuihin kolmeen painopisteeseen. Luotettavat ja nopeasti saatavilla olevat alueelliset tilastot () ovat välttämättömiä, jotta taloudellisen ja sosiaalisen yhteenkuuluvuuden toteuttamiseksi tarpeelliset valtioiden ja alueiden väliset siirrot voidaan suorittaa. Taloudellinen ja sosiaalinen yhteenkuuluvuushan on edelleen yksi Euroopan unionin päätavoitteista.

3.5. Komitea pitää valitettavana eräiden tilastotöiden henkilöstö- ja rahoitusresurssien rajallisuudesta johtuvaa myöhästymistä tai siirtymistä. Ikävä esimerkki myöhästymisestä ovat investoinneista tehdyt tilastot, joiden tulkinta on olennaista makrotalouden ja siis myös Euroopan yhteisön perustamissopimuksen 103 artiklan perusteella noudatettavien (rahapoliittiseen) vakauteen ja (taloudellisen) kasvuun tähtäävien politiikkojen onnistumisen kannalta. Myöhästymisestä voi olla vakavia seurauksia silloin, kun vakaudesta ja kasvusta tehdyn sopimuksen puitteissa sakotetaan tiettyjä valtioita.

3.6. Talous- ja sosiaalikomitea suhtautuu myönteisesti käsiteltävänä olevaan ehdotukseen neuvoston päätökseksi edellä mainituin yleisin ja jäljempänä esitetyin erityishuomautuksin.

4. Erityistä

4.1. Komitea katsoo, että komission tulisi osastossa VI "Talous- ja rahapolitiikka" ilmaista selkeämmin tarve kehittää yhteiset menetelmät, joiden avulla kerätään tilastotietoa kuluttajahintojen kehityksestä ja ostovoimapariteeteista. Erityisesti tulisi tarkastella alueellisen tason ostovoimapariteetteja kaupunkikeskukset mukaan lukien. Nämä tiedot ovat tarpeellisia sekä jäsenvaltioiden politiikkojen lähentymisen valvonnan (Euroopan yhteisön perustamissopimuksen 103 artikla) että osasto XIV:n "Taloudellinen ja sosiaalinen yhteenkuuluvuus" asettamien vaatimusten kannalta.

4.2. Komitea toivoo komission ilmaisevan selkeämmin tilastotietojen tarpeellisuuden yhteisön lopullisen alv-järjestelmän käyttöönottoa silmällä pitäen.

4.2.1. Lopullinen alv-järjestelmä, joka merkitsee verottamista alkuperämaassa kulutusmaan sijaan, pakottaa käytännössä jäsenvaltiot sopimaan kompensointijärjestelmästä tulonmenetysten välttämiseksi. Tämä muutos vaatii jäsenvaltioiden kansantalouden tilinpidossa käytettyjen aggregaattien täydellisempää harmonisointia, jotta voidaan korvata nykyisen alv-järjestelmän tarjoamien tietojen menetys.

4.3. Komitea ymmärtää, että vaatimus tilastotietojen antamisesta voi aiheuttaa huomattavia kustannuksia varsinkin pk-yrityksille. Yrityksille koituvia kustannuksia voitaisiin kuitenkin supistaa huomattavasti:

kokoamalla eri viranomaistahojen tiedot yhteen;

käyttämällä uutta tietotekniikkaa (Internet jne.) ottaen kuitenkin huomioon luottamuksellisten tietojen suojaaminen.

4.4. Useimmissa tapauksissa nämä kulut tuovat yrityksille kuitenkin myös hyötyä, sillä ne voivat hyödyntää esimerkiksi markkinointipäätöksissään näitä tilastoja, joissa ne ovat osallisina. Seminaarien muodossa ja myös Internetin kautta järjestettävät tiedotuskampanjat voivat saada yritysjohtajat näkemään paremmin tilastotietojen hyödyllisyyden ja eritoten itse hyödyntämään niitä. Jäsenvaltiot voisivat auttaa alakohtaisia ammattijärjestöjä kehittämään ohjelmistoja, joilla tilastotiedot voidaan muuntaa hallinnon apuvälineiksi yrittäjien käyttöön.

4.5. Komitea pitää työttömyydestä ja työllisyydestä saatavia yhteisön vertailukelpoisia tilastoja täysin riittämättöminä. Tilastojen keruumenetelmät vaihtelevat suuresti jäsenvaltioiden kesken. Ei myöskään ole käytettävissä täsmällistä tietoa erilaisista osa-aikatyöjärjestelmistä, määräaikaisista työsopimuksista ja työntekijöiden henkilökohtaisista mieltymyksistä työaikaan ja työsopimuksen kestoon liittyen. Nämä tilastotiedot ovat välttämättömiä unionin työllisyyspolitiikan ja jäsenvaltioilta vaadittavien työllisyysohjelmien kannalta.

4.6. Komitea on yhtä mieltä siitä, että "yhteisön tilastojen laatu riippuu Eurostatiin toimitettujen tietojen laadusta" ja että "yhteisön tilastojärjestelmän perimmäinen tavoite on vastata kaikkiin EU:ssa ilmeneviin tilastotarpeisiin yhtenäisesti ja yhdenmukaisesti" (ks. komission asiakirjan kohta 2.2). Komitea korostaa tämän vuoksi, että on hyvin tärkeää parantaa ja kehittää yhteisön tilastojärjestelmää, mukaan lukien jäsenvaltioiden tilastokeskukset, sekä määrittää uusia työtapoja, jotta Euroopan unionin tärkeitä poliittisia päätöksiä varten tarvittavat tilastot ovat oikeaan aikaan käytettävissä.

Bryssel 27. toukokuuta 1998.

Talous- ja sosiaalikomitean

puheenjohtaja

Tom JENKINS

() EYVL C 195, 18.7.1994.

() EYVL L 52, 22.2.1997.

() EYVL C 19, 25.1.1993.

() Mukaan lukien kaupunkialueista tehdyt tilastot, kun otetaan huomioon rakennerahastoista annettuihin asetuksiin tehdyt uudet muutosehdotukset.